
Szigetvári Zrínyi Miklós pajzsának nyomában

Szigetvári Zrínyi Miklós pajzsának kutatása több oldalról is megközelítésre került, ehhez különböző kutatási módszereket kellett felhasználni. Így kutattam városok nevezetességeinek történetét, jellegzetes épületek fényképeit és segítségemre volt a napjaink utcaképét mutató Google Street View is. A pajzs készítőjének megismeréséhez a kor fegyverkovácsainak munkáit kutattam és hasonlítottam össze a Zrínyi-pajzzsal. Ezekkel a módszerekkel megítélésem szerint közelebb jutottam szigetvári Zrínyi Miklós pajzsának eredetéhez.
A pajzson látható település véleményem szerint a kora újkori Firenzét ábrázolja, amelynek ma is markánsan kiemelkedő épületeit a pajzson is pontosan be lehet azonosítani. Ezek a jellegzetes épületek voltak a Ponte alla Carraia, a dóm vagyis a Liliomos Szűz Mária Székesegyház, a San Lorenzo templom, a Campanile, a Palazzo Vecchio és a városfal is.
A pajzson látható városábrázolás készítésének a helyét is vizsgáltam. Ennek alapján a vizsgált öt helyszín közül nagyon nehéz lenne kizárólagosan választani egy megfelelőt. Viszont a kutatás során fény derült arra, hogy a látkép nem a Palazzo Pittiből vagy a Giardino di Boboliból készült, viszont a másik három helyszín, egymáshoz hasonlóan, szinte ugyanolyan kilátást biztosít. Mégis ismerve a történelmi tényeket, a legvalószínűbb ezek közül, véleményem szerint, a Porta San Niccolo-torony.
A kutatás számomra legizgalmasabb része a pajzs készítőjének azonosítása volt. A fegyverben a mester kézjegye, mesterjegye nem látható, ezért kétséget kizáróan nem lehet meghatározni a készítőt. Ugyanakkor a pajzs kidolgozottsága a kor legnagyobb fegyverkovácsai felé mutat. Ezért is került a későbbiekben a figyelem középpontjába Filippo Negroli mester, akinek a munkáit látva, több ponton is hasonlóságok mutatkoznak a Marson látható páncélok és Negroli már korábban elkészített páncéljai között.
Az előzőek mellett kutattam és bemutattam a Zrínyi család több itáliai utazását is, amelyek alkalmat jelenthettek a díszes fémpajzs adományozásához akár egy gazdasági üzlet részeként vagy ajándékként is. Viszont az utazások leírásában sehol nem találtam utalást a pajzs átruházásáról, ezért arról pontos információ, hogy mikor és hogyan kerülhetett a pajzs a Zrínyi családhoz, továbbra sincsen.
Kutatómunkámmal bővítettem a Zrínyi fegyverek eme csodálatos darabjáról meglévő mai ismereteinket, de a kutatásokat ezzel még nem tekinthetem befejezettnek, ugyanis egy személyes vizsgálat még több eredményt hozhat.



